**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**Αριθ. Απόφασης 634/2017**

**ΑΔΑ:** Ω1Σ4ΩΨΑ-9ΒΖ



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΡΤΑΣ**

**ΔΗΜΟΣ ΑΡΤΑΙΩΝ**

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ ΤΗΣ 56ο/2017 Της 11Ης ΔΕΚΕΜΒΡΙΟΥ 2017**

**ΣΥΝΕΔΡΙΑΣΗΣ ΤΗΣ ΟΙΚΟΝΟΜΙΚΗΣ ΕΠΙΤΡΟΠΗΣ ΤΟΥ ΔΗΜΟΥ ΑΡΤΑΙΩΝ**

**ΘΕΜΑ: ‘‘*Ορισμός* δικηγόρου του Δήμου για γνωμοδότηση σχετικά με τη διαχείριση του θέματος ‘’ΑΡΧΟΝΤΙΚΟ ΠΑΠΑΚΩΣΤΑ’’ ’’**

Στην Άρτα, σήμερα, 11-12-2017 και ώρα 09:00 π.μ. στο Δημοτικό Κατάστημα του Δήμου Αρταίων συνήλθε σε συνεδρίαση η Οικονομική Επιτροπή του Δήμου Αρταίων, ύστερα από την αρ. **48131/7-12-2017** έγγραφη πρόσκληση, του Προέδρου της Οικονομικής Επιτροπής, που επιδόθηκε νόμιμα με αποδεικτικό στα μέλη, σύμφωνα με το άρθρο 75 παρ. 6 του Ν.3852/10.

Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω (6) μέλη:

|  |  |
| --- | --- |
| **ΠΑΡΟΝΤΕΣ**   1. **Τσιρογιάννης Χρήστος**   **(Πρόεδρος)**  **2. Βλάχος Μιχαήλ**  **3. Σιαφάκας Χριστόφορος**  **4. Λιλής Γεώργιος**  **5. Ζέρβας Κων/νος**  **6. Πανέτας Γεώργιος** | **ΑΠΟΝΤΕΣ**    **1.Βασιλάκη-Μητρογιώργου**  **Βικτωρία**  **2. Κοσμάς Ηλίας**  **3.Παπαϊωάννου Κων/νος** |

Στη συνεδρίαση παραβρέθηκαν ως ειδικώς προσκεκλημένοι Ο Γενικός Γραμματέας κ. Σερβετάς Ηλίας και η Ειδική Σύμβουλος του Δημάρχου κ. Σφαλτού Χαρίκλεια

Καθήκοντα Γραμματέα Οικονομικής Επιτροπής εκτελεί ο Γεώργιος Ντεκουμές

Η επιτροπή έκανε δεκτή πρόταση του Προέδρου της να συζητηθούν (7) έκτακτα θέμα

Ο κ. Πρόεδρος εισηγούμενος το 2ο τακτικό Θέμα*:* ***Ορισμός* δικηγόρου του Δήμου για γνωμοδότηση σχετικά με τη διαχείριση του θέματος ‘’ΑΡΧΟΝΤΙΚΟ ΠΑΠΑΚΩΣΤΑ’’** έθεσε υπόψη της Επιτροπής την εισήγηση του τμήματος Προγραμματισμού Οργάνωσης και Απασχόλησηςη οποία αναφέρει τα εξής: Το «Αρχοντικό Παπακώστα» αποτελεί κτίριο χαρακτηρισμένο ως **«Ιστορικό διατηρητέο μνημείο»,** με την σχετική δημοσίευση στο **ΦΕΚ 211 / Β’ / 13-4-1981** και βρίσκεται στο κέντρο της πόλης της Άρτας.

Ο Δήμος Αρταίων έκανε όλες τις απαραίτητες ενέργειες για την εξαγορά του από τους ιδιοκτήτες του το 2013 και το 2015, προκειμένου να χρηματοδοτηθεί από το Πράσινο Ταμείο. Την πρώτη φορά το αίτημα απορρίφθηκε και την δεύτερη φορά αν και συνέτρεχαν όλες οι προϋποθέσεις για ένταξή του και ενώ είχε γίνει μεγάλη προσπάθεια από πλευράς του Δήμου για ένταξή του στο Πράσινο Ταμείο όπου είχε διασφαλιστεί η χρηματοδότησή του οι ιδιοκτήτες και ενώ η τιμή του ακινήτου όπως προέκυψε από τον ορκωτό εκτιμητή και με βάση όλες τις νόμιμες διαδικασίες του Δημοσίου ορίστηκε στο ποσό των 195.000,00 € οι κληρονόμοι του ακινήτου αρνήθηκαν ισχυριζόμενοι ότι το κόστος του ακινήτου ανέρχεται στα 400.000,00 €.

Με την αριθμ. πρωτ. ΥΠΟΠΑΙΘ/ΓΔΑΜΤΕ/ΔΠΑΝΣΜ/182283/17133/2358/2-7-15 Απόφαση, με την οποία συγκροτήθηκε η Επιτροπή του άρθρου 41 του Ν. 3088/02, η οποία πραγματοποίησε αυτοψία στο εν θέματι κτήριο και συνέταξε το με αριθμ. 16-7-2015 Πρακτικό της Επιτροπής του άρθρου 41 του Ν. 3028/02 και εκδόθηκε η αριθμ. πρωτ. ΥΠΠΟΑ/ΓΔΑΜΤΕ/ΔΠΑΝΣΜ/130914/10541/1750/19.04.2016 Απόφαση Υπουργού και Πολιτισμού, σχετικά με έγκριση καθαίρεσης τμημάτων του εν λόγω ιστορικού μνημείου. Σύμφωνα με το πόρισμα του πρακτικού της Επιτροπής *«Γενικά η υφιστάμενη κατάστασή του εμφανίζεται να αντιμετωπίζει σοβαρές φθορές οι οποίες θέτουν σε άμεσο κίνδυνο τη δομική ακεραιτότητα του. Εκτιμάται ότι η κατάρρευση του κεντρικού τμήματος του ορόφου της κύριας όψης και των υπολοίπων δομικών στοιχείων (πατώματα, στρέγη, οροφές κλπ) και η απόκλιση της τοιχοποιίας προς την οδό Ιγνατίου Μητροπολίτου σε συνδυασμό με την εισερχόμενη υγρασία. Θεωρούνται ιδιαίτερα επικίνδυνες για τη φέρουσα ικανότητα του κτηρίου και πρέπει να αποκατασταθούν άμεσα.»*

Ο Δήμος Αρταίων έχει προβεί σε όλες τις απαραίτητες ενέργειες όπως αυτές ορίστηκαν από τη Επιτροπή που ορίστηκε για το εν λόγω ακίνητο από το Υπουργείο Πολιτισμού. Ωστόσο καμία ενέργεια δεν πραγματοποιήθηκε από πλευράς των ιδιοκτητών του ακινήτου. Για το λόγο αυτό η Υπηρεσία Νεωτέρων Μνημείων με το από 18-7-2017 έγγραφό της ζήτησε από τους ιδιοκτήτες την υλοποίηση κάποιων εργασιών για την άρση ετοιμοροπίας του, το οποίο κοινοποίησε και στο Δήμο Αρταίων.

*Στις 10-11-2017 και αφού διαπιστώθηκε ότι πολύ λίγες εργασίες έχουν γίνει από τους ιδιοκτήτες με έγγραφό της η Εφορεία Νεωτέρων Μνημείων ζητά ξανά την άμεση* υλοποίηση όλων εργασιών για την άρση ετοιμοροπίας του, έγγραφο το οποίο κοινοποίησε επίσης στο Δήμο Αρταίων.

Αναφέρεται ότι η κατάσταση του ακινήτου είναι αθλία αυτή τη στιγμή και μοιάζει σχεδόν αδύνατη η αποκατάστασή του. Σημειώνεται ότι το μεγαλύτερο μέρος της κυκλοφορίας οχημάτων και πεζών που συντελείται στην πόλη της Άρτας διέρχεται από την οδό Μητροπολίτου Ιγματίου τμήμα της οποίας εδώ και περίπου 8 χρόνια έχει αδρανοποιηθεί στο κομμάτι που διέρχεται από το εν λόγω ακίνητο, καθώς και ο κοινόχρηστος χώρος πέριξ του ακινήτου.

Λόγω της σοβαρότητας του προβλήματος που δημιουργείται στο κέντρο της πόλης μας από το εν λόγω ακίνητο α) εξαιτίας του οποίου εδώ και χρόνια δημιουργείται σοβαρό κυκλοφοριακό πρόβλημα, β) τίθενται σε κίνδυνο πολίτες και άλλες περιουσίες, γ) εξαιτίας του ότι το εσωτερικό του γίνεται στέκι αγνώστων κύρια επικίνδυνων ατόμων που καταστρέφουν τις εισόδους του με κίνδυνο για την ασφάλεια των διερχομένων γ) αλλά κυρίως λόγω του ότι γινόμαστε καθημερινά μάρτυρες της πλήρους κατάρρευσης του σοβαρότατου αυτού μνημείου της Άρτας που αποτελούσε επί χρόνια στολίδι στην περιοχή μας εισηγούμαστε τη συνδρομή δικηγόρου που με τις γνώσεις του θα υποδείξει αν ο Δήμος Αρταίων δύναται να υλοποιήσει με έξοδά του τις εργασίες για την άρση της ετοιμορροπίας του και εν συνεχεία αυτά να επιστραφούν στο Δήμο από τους ιδιοκτήτες και γενικά τι δυνατότητες έχει ο Δήμος για επίλυση των ανωτέρω προβλημάτων με καθοδήγηση για τα βήματα που θα πρέπει να ακολουθηθούν.

Ακολούθησε διαλογική συζήτηση και στη συνέχεια ο κ. Πρόεδρος κάλεσε την Επιτροπή να αποφασίσει σχετικά.

**Η ΟΙΚΟΝΟΜΙΚΗ ΕΠΙΤΡΟΠΗ**

Αφού έλαβε υπόψη διατάξεις Ν. 3463/2006 και Ν.3852/2010 και την εισήγηση της Υπηρεσίας και την πρόταση του Προέδρου της

**ΑΠΟΦΑΣΙΖΕΙ ΟΜΟΦΩΝΑ**

**Α.** Ορίζει σύμφωνα με το ιστορικό της παρούσης πληρεξούσιο δικηγόρο του Δήμου τη δικηγορική εταιρεία με την επωνυμία ¨Ευάγγελος Χατζηγιαννάκης Δικηγορική Εταιρεία¨ με (ΑΜ/ΔΣΑ: 80216) αποτελούμενη από τον Ευάγγελο Χατζηγιαννάκη του Νικολάου (ΑΜ/ΔΣΑ:4306) και Βασίλειο Χατζηγιαννάκη του Ευαγγέλου(ΑΜ/ΔΣΑ:28288) προκειμένου να υποδείξει αν ο Δήμος Αρταίων δύναται να υλοποιήσει με έξοδά του τις εργασίες για την άρση της ετοιμορροπίας του **‘’ΑΡΧΟΝΤΙΚΟΥ ΠΑΠΑΚΩΣΤΑ’’** και εν συνεχεία αυτά να επιστραφούν στο Δήμο από τους ιδιοκτήτες και γενικά τι δυνατότητες έχει ο Δήμος για επίλυση των ανωτέρω προβλημάτων με καθοδήγηση για τα βήματα που θα πρέπει να ακολουθηθούν.

**Β.** Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθμό 634 /2017**

**Ο ΠΡΟΕΔΡΟΣ**

**ΟΙΚΟΝΟΜΙΚΗΣ ΕΠΙΤΡΟΠΗΣ**

***ΤΣΙΡΟΓΙΑΝΝΗΣ Κ. ΧΡΗΣΤΟΣ***

***Ακριβές Αντίγραφο***

*Άρτα αυθημερόν*

*Με εντολή Δημάρχου*

*Ο Υπάλληλος*

*Γεώργιος Κ. Ντεκουμές*